En kvinde, der er gift med en møbelhandler i Aalborg nøjedes ikke med at sælge møbler i butikken. I dag blev hun idømt 30 dages betinget fængsel for hæleri med designerstole.

I et retsmøde i Aalborg i dag erkendte kvinden, at hun i to tilfælde havde forsøgt at købe såkaldte Barcelona-stole, selv om hun var klar over, at stolene var tyvekoster. Hun forklarede, at de skulle sælges videre. Men handlerne blev aldrig til noget, fordi der angiveligt var tale om kopier. I retten kom det frem, at kvinden i flere år har kendt den mand, der står bag tyverierne. Han er tidligere straffet for flere forhold og godt kendt af politiet. Det var en aflytning af hans telefon, der førte politiet på sporet af kvinden, der er gift med indehaveren af en af Aalborgs møbelforretninger, der handler med dyre designermøbler.